CELEX: 32009D0591
Language: da
Date: 2009-07-07 00:00:00
Title: 2009/591/EF: Rådets beslutning af 7. juli 2009 om et uforholdsmæssigt stort underskud i Letland

4.8.2009   
            
            
               DA
            
            
               Den Europæiske Unions Tidende
            
            
               L 202/50
            
         
      RÅDETS BESLUTNING
   
   af 7. juli 2009
   om et uforholdsmæssigt stort underskud i Letland
   (2009/591/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 104, stk. 6,
   under henvisning til henstilling fra Kommissionen,
   under henvisning til Letlands bemærkninger, og
   ud fra følgende betragtninger:
   
               (1)
            
            
               I henhold til traktatens artikel 104 skal medlemsstaterne undgå uforholdsmæssigt store offentlige underskud.
            
         
               (2)
            
            
               Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og en stærk og vedblivende vækst, som fører til øget beskæftigelse.
            
         
               (3)
            
            
               I henhold til proceduren i forbindelse med uforholdsmæssigt store underskud efter traktatens artikel 104, der er uddybet i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (1), der indgår i stabilitets- og vækstpagten, skal der vedtages en beslutning om, at der foreligger et uforholdsmæssigt stort underskud. Protokollen om proceduren i forbindelse med uforholdsmæssigt store underskud, der er knyttet som bilag til traktaten, indeholder yderligere bestemmelser om gennemførelsen af proceduren i forbindelse med uforholdsmæssigt store underskud. Rådets forordning (EF) nr. 3605/93 (2) indeholder detaljerede regler og definitioner med henblik på anvendelsen af bestemmelserne i denne protokol.
            
         
               (4)
            
            
               I 2005 blev stabilitets- og vækstpagten ændret for at gøre den mere virkningsfuld og styrke dens økonomiske fundament samt sikre de offentlige finansers holdbarhed på lang sigt. Ændringen tjente især til at sikre, at der blev taget hensyn til hele den økonomiske og budgetmæssige situation i alle faser af proceduren i forbindelse med uforholdsmæssigt store underskud. På den måde bliver stabilitets- og vækstpagten en ramme, der kan benyttes som støtte for politiske initiativer, der hurtigt kan gøre de offentlige finanser sunde igen i en given økonomisk kontekst.
            
         
               (5)
            
            
               I henhold til traktatens artikel 104, stk. 5, skal Kommissionen afgive en udtalelse til Rådet, hvis den finder, at der er eller kan opstå et uforholdsmæssigt stort underskud i en medlemsstat. Med henvisning til sin egen rapport udarbejdet i henhold til traktatens artikel 104, stk. 3, og Det Økonomiske og Finansielle Udvalgs udtalelse i henhold til traktatens artikel 104, stk. 4, konkluderede Kommissionen, at der forelå et uforholdsmæssigt stort underskud i Letland. Kommissionen afgav derfor en sådan udtalelse til Rådet vedrørende Letland den 2. juli 2009 (3).
            
         
               (6)
            
            
               Traktatens artikel 104, stk. 6, fastsætter, at Rådet skal tage hensyn til de bemærkninger, som den pågældende medlemsstat måtte ønske at fremsætte, inden det efter en generel vurdering fastslår, om der foreligger et uforholdsmæssigt stort underskud. For Letland fører den generelle vurdering til de konklusioner, der er indeholdt i denne beslutning.
            
         
               (7)
            
            
               Ifølge indberetningen i april 2009 som led i proceduren i forbindelse med uforholdsmæssigt store underskud udgjorde det offentlige underskud i Letland 4,0 % af BNP i 2008 og lå dermed over referenceværdien på 3 % af BNP. Desuden lå underskuddet ikke tæt på referenceværdien på 3 % af BNP. Overskridelsen af referenceværdien kan imidlertid betegnes som exceptionel i traktatens og stabilitets- og vækstpagtens forstand. Navnlig er den resultatet af et alvorligt økonomisk tilbageslag i traktatens og stabilitets- og vækstpagtens forstand. I henhold til Kommissionens prognose fra foråret 2009 forventes væksten i Letlands reale BNP i 2009 at blive stærkt negativ med et fald i outputtet på 13,1 % efter et fald i 2008 på 4,6 %. Nyere tal tyder på et endnu skarpere fald i 2009, nemlig i størrelsesordenen 18 %.
               De mål, der blev sat i december 2008 inden for rammerne af Fællesskabets program for betalingsbalancestøtte, nemlig 5,3 % af BNP i 2009, 4,9 % af BNP i 2010 og mindre end 3 % i 2011, er derfor ikke længere realistiske. Overskridelsen af referenceværdien kan imidlertid ikke betegnes som midlertidig. I henhold til Kommissionens prognose fra foråret, der tog hensyn til de budgetforanstaltninger, der var bebudet for 2009, jf. de ændringer, der blev vedtaget i december 2008, forventes det, at underskuddet vil vokse fra 4,0 % af BNP i 2008 til 11,1 % af BNP i 2009, og at det med uændret politik vil blive yderligere forværret til 13,6 % af BNP i 2010. Efter de lettiske myndigheders vedtagelse af en ny pakke af konsoliderende foranstaltninger i juni 2009 og ligeledes med henvisning til de foranstaltninger, som myndighederne har bebudet for 2010, kan det forventes, at det offentlige underskud vil andrage omkring 10 % af BNP i 2009, 8,5 % af BNP i 2010 og 6 % af BNP i 2011 (4), forudsat at foranstaltningerne gennemføres til fulde. Det betyder, at selv om overskridelsen af underskudsreferenceværdien i 2008 forekommer exceptionel, så lå underskuddet ikke tæt på referenceværdien, og overskridelsen kan derfor ikke betegnes som midlertidig. Traktatens underskudskriterium er derfor ikke opfyldt.
            
         
               (8)
            
            
               Den offentlige bruttogæld udgjorde 19,5 % af BNP i 2008 og lå således fortsat et godt stykke under referenceværdien på 60 % af BNP. Fremskrivningerne af gældskvoten viser dog, at den er hastigt stigende (ifølge Kommissionens prognose fra foråret vil den vokse til 34,1 % af BNP i 2009 og til 50,1 % af BNP i 2010, forudsat at Letland tager imod al den internationale finansielle bistand, landet får tilbudt i årene frem til 2011). Når der tages hensyn til de nye foranstaltninger til konsolidering af de offentlige finanser, der blev vedtaget i juni 2009, og de øvrige konsolideringsplaner, som myndighederne har bebudet for 2010-2012, kan bruttogældskvoten selv med tilfredsstillende korrigerende foranstaltninger vokse til over referenceværdien på 60 % af BNP i 2012 alt afhængigt af, om og i hvilket omfang staten pådrager sig yderligere gæld for at stabilisere den finansielle sektor.
            
         
               (9)
            
            
               Der vil i overensstemmelse med stabilitets- og vækstpagten blive taget hensyn til de budgetmæssige konsekvenser af indførelsen af en fuldt finansieret søjle som led i den lettiske regerings pensionsreform. Selv om gennemførelsen af sådanne reformer medfører en midlertidig forværring af budgetstillingen, sker der en klar forbedring af holdbarheden i de offentlige finanser på lang sigt. Ifølge Kommissionens beregninger vil de samlede omkostninger forbundet med en sådan reform i Letland andrage 1,6 % af BNP i 2008 og, grundet den midlertidige nedsættelse af bidragene fra 8,0 % til 2,0 % i 2009, – 0,4 % i 2009 og 2010. Socialsikringsbidraget til den fuldt finansierede anden søjle skal efter planen hæves til 4 % i 2011 og til 6 % i 2012, hvilket kan forventes at øge de samlede reformomkostninger i 2011-2012 til henholdsvis 0,8 og 1,2 procentpoint af BNP. I henhold til stabilitets- og vækstpagten kan der tages hensyn til disse omkostninger på lineær degressiv basis i en overgangsperiode, men kun hvis underskuddet ligger tæt på referenceværdien. Eftersom underskuddet ikke lå tæt på referenceværdien i 2008 og ifølge Kommissionens prognoser for underskuddet i 2009 og 2010 ikke vil forblive tæt på referenceværdien, kan der ikke tages hensyn til omkostningerne forbundet med pensionsreformen.
            
         
               (10)
            
            
               I henhold til artikel 2, stk. 4, i forordning (EF) nr. 1467/97 kan der kun tages hensyn til andre relevante forhold i de faser, der fører frem til Rådets beslutning om et uforholdsmæssigt stort underskud i henhold til traktatens artikel 104, stk. 6, hvis den dobbelte betingelse, nemlig at underskuddet forbliver tæt på referenceværdien og overskridelsen af referenceværdien er midlertidig, er fuldstændig opfyldt. I Letlands tilfælde er denne dobbelte betingelse ikke opfyldt. Derfor tages der ikke hensyn til andre relevante forhold i de faser, der fører frem til denne beslutning —
            
         VEDTAGET FØLGENDE BESLUTNING:
   Artikel 1
   Det fastslås efter en generel vurdering, at der foreligger et uforholdsmæssigt stort underskud i Letland.
   Artikel 2
   Denne beslutning er rettet til Republikken Letland.
   
      Udfærdiget i Bruxelles, den 7. juli 2009.
      
         
            På Rådets vegne
         
         C. BILDT
         
         
            Formand
         
      
   
   
      (1)  EFT L 209 af 2.8.1997, s. 6.
   
      (2)  EFT L 332 af 31.12.1993, s. 7.
   
      (3)  Alle dokumenter vedrørende proceduren i forbindelse med det uforholdsmæssigt store underskud i Letland findes på følgende websted: http://ec.europa.eu/economy_finance/netstartsearch/pdfsearch/pdf.cfm?mode=_m2
   
      (4)  Disse skøn tager hensyn til effekten af den midlertidige overflytning af de sociale bidrag fra pensionssystemets anden søjle.